Hlina, Alojz, poslanec NR SR (2014-10-23):
Vážená pani predsedajúca, vážený pán minister, vážené kolegyne, kolegovia, mám, ale nie je podstatné celkom, že potom predsa len drobnú poznámku k tým autám. Potom to ono dopadne tak, keď sa tlačí na pílu, že jazdia teraz tí ministri údajne na svojich, alebo asi aj na svojich, myslím, že pán Žiga a neviem kto. Ale to je celé pomýlené! Viete, ja vám poviem takú krátku bilanciu pri výročí 17. novembra, dvadsiatom piatom, čiže kde sme dopracovali, že budeme sa voziť, teda budú sa voziť vlakmi zadarmo, presne na sedemnásteho, Deň študentstva, budeme otvárať nákupné centrum chlapcov z Penty, ešteže je 17. novembra v pondelok. Keby bolo 17. novembra v stredu, tak vám garantujem, že tá Penta by to svoje nákupné centrum otvorila 17. novembra a pásku by strihal Lorenc, aby nás pokorila všetkých, a ten ich, tá reklamná kampaň, že „nenakupujte pol dňa, ale nakupujte celý deň“, nám presne hovorí, čo máme robiť. Máte nakupovať, máte si požičať od Buriana, od úžerníkov, nakupovať celý deň, a potom ste tam, kde sme. No takto si tu my žijeme. Len viete, ono na to treba zarobiť, na všetko treba zarobiť. Na to, aby vlaky chodili zadarmo, aj Penta z niečoho postavila to nákupné centrum, a na to slúži daň z príjmu, hej? Na to slúži daň z príjmu. Tak tí, ktorí tomu nerozumiete, tak zjednodušene je to tak, že zarobíte, z toho, čo zarobíte, odvediete daň a z tej odvedenej dane potom štát robí nejakú svoju politiku, programovú, projektovú, nejakú sociálnu alebo turkmenistanskú. Viete, ja som sa to v Číne naučil a v Číne teda je taký špeciálny režim a tam hovoria, zadarmo je najdrahšie. Zadarmo je najdrahšie. Tak keď ste teda aj tá socialistická vláda, tak vám hovorím teda, tak insiderskú informáciu z vnútra, že oficiálna politika hovorí, že zadarmo je najdrahšie, tak nechajme tých ľudí zarobiť nejaké tie peniaze a keď to zdaníme, tak potom robte nejakú politiku. Neviem, z čoho chcete platiť tie vlaky zadarmo, áno? Vás to dobehne, tie vlaky zadarmo vás dobehnú brutálnym spôsobom, lebo, ale v zásade všetko zlé je na niečo dobré, tie deťúrence z chatŕč sa budú voziť hore-dole, však vo vlaku bude teplejšie jak v chatrčiach, aj tí chudáci dôchodcovia, ktorých oberú o byt úžerníci, tak tiež zistia, že sa prevezú z Košíc do Bratislavy a naspäť, takže na niečo je to možno dobré. Tie vlaky chudoby, my ich potom, nebude Tatran, nebude Kriváň, ale bude Vlak chudoby 1, Vlak chudoby 2. Môžeme to potom nejak sa s tým trápiť. Tento zákon je naozaj dôležitý zákon, však koniec koncov o tom svedčí aj to, že keď na stole máme toľko papierov, ako keby sme boli na dvojtýždňovej dovolenke, to keď sa vrátite z dovolenky, tak neviete schránku vybrať, toľko všelijakého, tak aj tu. To znamená, že aspoň že to vnímame. To pozitívne teda vnímam aj ja, že prisudzujeme vážnosť tomuto zákonu, však koniec koncov je to naozaj dôležitý zákon. A ja by som bol, pán minister, posledný, jeden z posledných, ak nie posledný, to, čo ste minule tak sa snažili povedať, že prípadne že by som demotivoval. Ja naozaj v tejto smutnej krajine plnej krčmových hrdinov budem posledný, ktorý by demotivoval tých, ktorí ešte niečo prípadne majú, ešte ako-tak otvorenú myseľ. Takže to naozaj by som, ak niečo také sa javilo tak, tak to určite nebolo tak myslené. Práve naopak. Vo vašom prípade špeciálne v tomto zákone vyzerá, že ste otvorený, čo oceňujem, a keď treba oceniť, treba oceniť, a výrazom toho, že je to tak, je aj to, že existuje pozmeňovací návrh v takej zvláštnej kombinácii, mňa a poslanca SMER-u pána Petráša, ktorý hovorí o tom, čo som, čo sa teda podarilo nejakým spôsobom vyhodnotiť, že to je na mieste. A teraz by som prípadne aj poďakoval aj ľuďom, ktorí ho odborne spracovali, ľuďom, ktorí sa teda zaslúžili, že je vôbec tu, a ľuďom, ktorí sa prípadne zaslúžia o to, že prejde. Je to taký drobný kamienok na to, aby sme skutočne niekomu pomohli, nielen deklaratórne, ale aj reálne, lebo zdá sa, že poľnohospodárom najviac pomáhajú z ministerstva hospodárstva krídelnou podporou, a teraz to vyzerá na krídelnú podporu z ministerstva financií a kolega pán Jahnátek tu bude deklarovať...; a to pri inej príležitosti. Takže táto krídelná podpora poľnohospodárov, ktorí to naozaj nemajú ťažko, tí skutoční poľnohospodári, hej? Nie tí latifundisti a tí, čo sa hrajú na poľnohospodárov, lebo už sa okolo poľnohospodárstva motajú skupiny, hej, už sa, už dávajú ponuky, ktoré sa neodmietajú, už to začína byť zaujímavé aj tam. Ale kde skutočne sú ľudia, ktorí ráno o piatej vstanú ku statku, jak sa hovorí, hej, lebo statok, už ráno o šiestej tam musíte byť, ktorý na Štedrý deň do maštale na dvere dajú mincu, sú také rituály tých starých poctivých poľnohospodárov. Tak týmto toto, ak to prejde, pomôže. Nezachráni ich, samozrejme. Nebudú, ani na druhý deň to nebude lepšie, ale pomôže. A keď sa to nepokazí, tak začať treba, začína sa opatrne, hej? Tá suma, ktorá je stanovená v nepeňažnom plnení, je stanovená na môj vkus veľmi opatrne. Ale začať treba. A keď sa to teda nebude zneužívať, ja si myslím, že bude potom aj neskôr vôľa, že ho môžeme navyšovať. Čiže o čo ide? Ide o to, že to, čo niekedy bolo, aj za boľševika bolo, hej, že keď ste šli na triedičku, tak ste dostali okrem peňazí aj zemiaky a nemuseli ste ešte z nich platiť odvody a neviem čo všetko, že teraz, keď to máte, si poviete, radšej dám peniaze. Nechcem už, myslím, že som to v prvom čítaní hovoril, že prečo je to dôležité. Poľnohospodári vedia, prečo je to dôležité, a to stačí. Takže, ak dovolíte, prečítam ten pozmeňovací návrh, ktorý hovorí o tom, zjednodušene, že poľnohospodári, ktorí vyrábajú produkty, teda dochovajú, dopestujú, tak môžu svojim zamestnancom poskytnúť časť nepeňažného plnenia za to zdaňovacie obdobie. Suma je stanovená na 200 eur. Opatrne, ale je. Takže, ak dovolíte, to prečítam: Pozmeňujúci a doplňujúci návrh poslancov Národnej rady Slovenskej republiky Alojza Hlinu a Vladislava Petráša k vládnemu návrhu zákona, ktorým sa mení a dopĺňa zákon č. 595/2003 Z. z. o dani z príjmov v znení neskorších predpisov a ktorým sa menia a dopĺňajú niektoré zákony. V súlade s ustanoveniami zákona NR SR č. 350/1996 Z. z. o rokovacom poriadku Národnej rady Slovenskej republiky v znení neskorších predpisov predkladáme pozmeňujúci a doplňujúci návrh k vládnemu návrhu zákona, ktorým sa mení a dopĺňa zákon č. 595/2003 Z. z. o dani z príjmov v znení neskorších predpisov a ktorým sa menia a dopĺňajú niektoré zákony. Vo vládnom návrhu zákona navrhujeme túto zmenu a doplnenie: K Čl. I Za doterajší bod 7 sa vkladá nový bod 8, ktorý znie: „8. V § 5 sa odsek 7 dopĺňa písmenom l), ktoré znie: „l) nepeňažné plnenie formou produktov vlastnej výroby poskytnutého od zamestnávateľa, ktorého predmetom činnosti je poľnohospodárska výroba24), najviac v úhrnnej výške 200 eur ročne od všetkých zamestnávateľov, pričom ak takto vymedzené nepeňažné plnenie presiahne 200 eur ročne, do základu dane sa zahrnie len plnenie nad takto stanovenú sumu.“.“ Doterajšie body sa primerané prečíslujú. Odôvodnenie: Navrhovanou úpravou sa oslobodzujú nepeňažné príjmy zamestnancov v poľnohospodárskej prvovýrobe, ak zamestnávateľ poskytne nepeňažné plnenie vo forme produktov, ktoré vlastnou činnosťou dopestuje alebo dochová. Ďakujem veľmi pekne za podporu tohto návrhu.